## El CECOPI elaborarà una radiografia de la situació actual de cada municipi afectat pel temporal del 29 d’octubre

*** L’òrgan encarrega una anàlisi de l’estat de subministraments bàsics, com electricitat, aigua o telecomunicacions, neteja de garatges, rentada de carrers, retirada de campes, o situació de l’educació i la sanitat
* La secretària autonòmica recorda que “s’ha fet i s’està fent un treballat ingent per part dels professionals, dels voluntaris i de totes les administracions”**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la subdelegada del Govern a la Comunitat Valenciana, Pilar Bernabé.

En la reunió del CECOPI, com ha explicat la secretària autonòmica, “hem tornat a fer un repàs de totes les actuacions dels diferents servicis d’intervenció en la fase de l’emergència que estem abordant en estos moments, i que està centrada en l’extracció dels llots dels soterranis i garatges, en la retirada de les campes d’estris i en les rentades dels carrers”.

A més d’este repàs de les tasques encomanades a cada un dels efectius, Irene Rodríguez ha destacat que “també estem rebent informació puntual dels ajuntaments sobre determinades qüestions que s’estan abordant, i sense que s’haja registrat cap incidència”.

En esta línia, i com a novetat, la secretària autonòmica ha anunciat que “hem traslladat al CECOPI que volem fer una radiografia de la situació actual, municipi per municipi afectat pel temporal del 29 d’octubre, i de l’evolució en cada un”. En este sentit, ha aclarit que, per a fer-ho, s’han establit “els indicadors més significatius per a determinar i avaluar la situació d’emergència que hi ha en cada un dels municipis”.

En concret, ha detallat Irene Rodríguez, “s’ha traslladat a tots els membres del CECOPI una fitxa perquè ens indiquen i valoren, en l’àmbit de les seues competències i en cada un dels municipis, com es troben els subministraments bàsics, com electricitat, aigua o telecomunicacions, la neteja dels garatges, la rentada de carrers, la retirada de campes, o la situació de l’educació i la sanitat, entre altres”.

L’objectiu d’este procediment, ha assenyalat la portaveu, és disposar “d’una radiografia el més clara i precisa possible de cada un dels municipis afectats”. “Esperem, quan tinguem tota esta informació recaptada, tindre una visió municipi per municipi que complemente tota esta visió global de les tasques que s’estan duent a terme”.

**Treball intens**

D’altra banda, Irene Rodríguez ha recordat que, en este temps, “s’ha treballat amb moltíssima intensitat, sobretot organitzant els treballs més urgents i prioritaris fins al punt en el qual ens trobem ara, en el qual estem centrats en la retirada de llots dels garatges, la rentada de carrers, i la retirada d’estris”.

“S’ha fet un treballat ingent i s’està fent un treball ingent per part dels professionals, dels voluntaris, i de totes les administracions. I continuem treballant, donant suport a les persones, estant al seu costat, prioritzant i potenciant l’arribada de les ajudes. És un treball que hem de continuar fent i ací estarem”, ha conclòs.

Fecha: 28/12/2024